
Sumar: Pornind de la exemplul celebrului cântăreț castrat Farinelli, părintele 
Florin Spătartiu în studiul de față are analizează, la prima vedere, o anomalie 
care a existat şi a cuprins întreaga Europă pe o durată de circa 200 de ani, şi 
anume, vocile castraților în muzica epocii baroce. Aceşti cântăreți au reprezen- 
tat o categorie de artişti care a dominat panorama muzicală occidentală înce- 
pând cu ultimul deceniu al secolului al XVI-lea până în perioada clasicismului, 
favorizând apariția unor unor capodopere muzicale inegalabile avându-i ca 
autori pe Händel, Bach, Purcell, Scarlett etc., destinate, în mare parte, aces- 
tor voci rare. Autorultratează mai întâi aspectele istorice, evidențiind apariția 
acestui fenomen şi modul în care s-a fundamentat în cel de-al doilea mileniu 
creştin, dar totodatăşi aspectele muzicale. În concluzia acestui articol, părinte- 
le subliniază că, chiar dacă nouă astăzi acest mod de a realiza muzica ni se pare 
ciudat şi deviant de la natură, pentru muzicienii epocii baroce era o ocazie de 
a crea, interpreta şi lăsa omenirii valori muzicale unice, chiar dacă cu prețul 
sacrificiului atâtor vieți normale. 

Cuvinte cheie: muzică, epocă barocă, castrat, fenomen muzical, capodoperă 
muzicală, voce, cântăreţ, muzicieni, artist, creştinătate. 


Summary: Starting with the example of the famous emasculated singer Fari- 
nelli, father Florin Spatartiu, in this study analyses, at first view, an anomaly 
that existed and covered the entire Europe during over 200 years, namely, the 
voices of emasculated people in Baroque era music. These singers represented 
a category of artists that dominated the Western musical panorama beginning 
with the last decade of XVI century till classicism period, favoring the appea- 
rance of some unequaled musical masterpieces, having as authors Händel, 
Bach, Purcell, Scarlett etc., meant, in a great part, for these rare voices. The 
author treats, first of all, the historical aspects, underlining the appearance of 
this phenomenon and the way it underlied in the second Christian millennium, 
but at the same time, the music aspects. In the conclusion of this article father 
underlines that even if we think this way of realizing music to be strange and 
deviating from nature, for musicians of the Baroque era it was an opportunity 
to create, render and offer to the humanity unique music values, even if it 
means the sacrifice of so many normal lives. 

Key words: music, Baroque era, emasculated, music phenomenon, music 
masterpiece, voice, singer, musicians, artists, Christianity. 

Cine nu a auzit oare de celebrul cântăreţ Farinelli? Răspunsul cel mai 
scurt este că Farinelli a fost unul dintre marii cântăreți castrați ai Epocii 
baroce. Legendele despre el se ţin lanț, unele fiind mai interesante decât 
altele. Chiar şi lumea filmului a speculat la maximum istoriile despre acest 
personaj, realizând ecranizări dintre cele mai interesante, în mare parte 
cu iz artistic, dar şi cu mult adevăr istoric. Dar oare acest personaj, care a 
existat în realitate în Epoca barocă, era singurul? Nicidecum. Asemenea 
lui erau alte câteva mii de cântăreţi, evident că nu toţi în aceeaşi postură a 
celebrităţii, dar existau. În următoarele rânduri încerc să ofer o panoramă 
succintă a acestui fenomen al cântăreților castraţi, care a cuprins Italia la 
început, apoi întreg Occidentul într-o manieră unică în istorie. 

Încă de la început pare un paradox să vorbim despre o anomalie în cali- 
tate de element component al unei epoci muzicale, aşa cum s-a întâmplat 
în Epoca barocă. Cu toate că fenomenul poate fi definit ca „anomalie”, 
totuşi el a existat şi a cuprins întreaga Europă, plecând din Italia, pentru 
o durată de circa 200 de ani, favorizând apariția unor capodopere muzica- 
le inegalabile din partea lui Händel, Bach, Purcell, Scarlatti, Bononcini, 
Rameau etc., destinate în mare parte acestor voci unice: vocile castraților. 

Fără a intra într-o analiză medicală de specialitate, spunem doar că fe- 
nomenul castrării în Epoca barocă se baza pe intervenția chirugicală asu- 
pra unui copil de circa 7-9 ani, cu perspective vocale bune, prin care i se 
extirpau testiculele. Lipsa producerii testeteronului avea ca efect, printre 
altele, blocarea producerii hormonilor şi inclusiv a dezvoltării (îngroşării) 
coardelor vocale de copil?. Avantajul muzical de mai târziu era volumul 
fonator mare al cântărețului înzestrat cu plămâni de adult, dar cu voce 
cristalină de copil. De aici rezultau şi posibilitatea susținerii unor sunete 
extrem de lungi şi agilitatea vocală ieşită din comun. 

Cântăreţii castrați au reprezentat o categorie de artişti care a domi- 
nat panorama muzicală occidentală începând cu ultimul deceniu al sec. 
al XVI-lea până în clasicism. Spre anul 1800 el încetează ca fenomen larg 
răspândit, dar persistă prin cazuri izolate până după 1900. În cele ce ur- 
mează se simte nevoia unei scurte analize istorice, apoi a uneia muzicale a 
problematicii expuse în titlul dezbaterii de față. 


1. Aspecte istorice 


De unde a pornit acest fenomen şi cum s-a fundamentat el în al doilea 
mileniu creştin? Făcând abstracție de Anticihitate, unde castrarea era fo- 
losită în alte scopuri, cum ar fi pedeapsa pentru un delict (la chinezi, egip- 
teni etc.), sau pentru crearea unei clase sociale speciale în țările arabe, mai 

ales în cele musulmane (păzitorii de haremuri, soldați în gărzile personale 
ale califului sau sultanului), originea creştină a fenomenului se vrea argu- 
mentată, în mod eronat, scripturistic. 

Încă din primele timpuri ale Bisericii, apostolul Pavel dă normative se- 
vere cu privire la funcția femeii în cadrul unei adunări publice din biserică. 
Sunt două referințe în acest sens, regăsite în Scrisoarea către Corinteni: 
Femeile trebuie să tacă în biserică (1 Cor 14, 34); a doua referință se află 
în aceeaşi scrisoare: Femeia să înveţe în tăcere supunerea. Să nu fie nici 
una care să înveţe, nici să-şi exercite autoritatea asupra celorlalţi, căci este 
ruşinos ca o femeie să vorbească în biserică. Iar dacă voiesc să înveţe ceva, 
să întrebe pe bărbaţii lor acasă (1 Cor 14, 35). Însă interpretarea acestui 
precept a fost aplicată în mod eronat cântului şi a luat o turnură aparte 
pentru muzica sacră şi nu numai: Biserica a interzis prezenţa vocilor femi- 
nine atât în muzica sacră, cât şi în cea corală laică. Pe de altă parte, de-a 
lungul Evului Mediu, până în Epoca renascentistă, lipsa vocilor feminine 
în muzica sacră nu a reprezentat nici o problemă, deoarece vocile limpezi 
şi strălucitoare ale copiilor corişti (băieţi) din Schola cantorum rezolvau 
situaţia. Problema apărea în polifoniile mai complexe, care luau amploare 
tot mai mult după secolul al XIV-lea în Flandra. Vocile copiilor nu erau 
suficient de puternice pentru a susține partea de sopran şi contralto, acest 
lucru datorându-se volumului fonic redus al unui copil cântăreţ, fenome- 
nului schimbării vocii şi dificultății citirii partiturilor. Într-o primă etapă, 
şi această problemă a fost rezolvată de falsetiştii” „importaţi” din Spania, 
muzicieni care au deținut monopolul muzical pentru mult timp în capelele 
muzicale din Flandra şi în cadrul Capelei Sixtine. Însă ei nu puteau acoperi 
întreaga arie geografică a Occidentului. Problema a fost rezolvată printr-o 
„anomalie” creată în acest scop: castrarea copiilor înainte de schimbarea 
vocii, pentru a li se păstra nealterată calitatea timbrală a culorii glasului, 
clădită apoi pe volumul sonor degajat de capacitatea pulmonară a bărba- 
tului matur. Aceştia erau deci cei care înlocuiau vocile feminine (sopran şi 
alto) din corurile bisericeşti şi de operă. Însă ei nu se regăseau numai în 
formaţiile corale. Unii aveau calități vocale excepționale, care apoi, favori- 
zate de o pregătire muzicală solidă, dădeau naştere unei adevărate elite de 
solişti de operă şi oratorii. Documentele timpului spun că numai în Italia 
secolului al XVIII-lea erau mai bine de 4.000 de astfel de cântăreți. 


3. Falsetist era numit acel muzician bărbat care ştia să-şi folosească vocea în registrul 
supra-acut pentru a cânta în falset. Vocea sa, printr-o tehnică specială, cânta în falset, imi- 
tând vocea feminină de sopran sau de alto. Însă volumul fonic era mai redus comparativ cu 
cel al unei voci de castrat, care putea să fie dublu sau chiar triplu. Apoi, timbrul falsetiştilor 
imita timbrul feminin, pe când cel al castraţilor era un timbru natural; era vocea cristalină 
de copil. 

Această „manie” pentru cântăreții bărbaţi cu voce de sopran şi alto pro- 
vine din Italia şi coincide în mod fericit cu apariția şi dezvoltarea operei, 
unde ei erau protagoniştii de neînlocuit în rolurile solistice travestite. Fai- 
ma lor devine atât de mare, încât conducătorii şi personalitățile publice îi 
asociau funcţiei lor de conducere, având influențe majore în luarea deci- 
ziilor politice. Pe de altă parte, castraţii erau deseori subiectul satirelor şi 
jurnalelor timpului care îi denigrau. Cu toate acestea, în Epoca barocă ei 
reprezentau categoria interpreţilor vocali de elită. 

Prezenţa lor era necesară însă şi în corurile bisericeşti. Primii castrați 
admişi în corul Capelei Sixtine au fost Pietro Folignati şi Girolamo Rosini 
în 1599. Papa Clement al VIII-lea era deosebit de mulțumit de prestația 
muzicienilor castraţi italieni (deşi oficial era dezaprobat statutul lor) şi 
datorită faptului că aceştia i-au înlocuit pe muzicienii falsetişti spanioli, de 
altfel, deosebit de costisitori pentru serviciile lor muzicale. 

În scurt timp, numeroase personalități publice romane au aprobat şi 
favorizat fenomenul cântăreților castraţi, atunci când le-au auzit glasurile 
cristaline. Merită să amintim şi câteva nume de muzicieni castraţi care au 
făcut carieră şi sunt renumiţi în istoria muzicii: Baldassare Ferri (1610- 
1680) a intrat de tânăr în serviciul lui Ladislau al Poloniei, unde a rămas 
până în 1655, după care s-a transferat la Viena. A fost considerat unul din- 
tre cei mai mari cântăreți castraţi în acel timp datorită ambitusului vocii 
şi agilităţii tehnice. Francesco Bernardi, supranumit şi „Senesino” (1680- 
1750), contraltist. A activat la Londra între anii 1719-1736, colaborând cu 
Händel la opere şi oratorii. Acestuia Händel i-a dedicat 17 dintre compo- 
ziţiile sale. Gaetano Majorano, supranumit şi „Caffarelli” (1710-1738), s-a 
afirmat în teatrele italiene şi europene datorită tehnicii sale de virtuozi- 
tate, executând creaţii de Leo, Vinvi, Hasse, Galuppi şi Jommelli. Rossini 
îl citează prin Don Bartolo în opera „Bărbierul din Sevilla”. Gioacchino 
Conti, numit şi „Giyiello” (1714-1761), a activat la Roma, Napoli, Veneţia, 
Lisabona, Londra, interpretând creaţii din Fr. Leo, Händel, Hasse, Jom- 
melli şi Perey. Giovanni Carestini, cunoscut sub numele de „Cusanino” 
(1705-1760), a debutat în 1712 la Capranica, în Roma, în rolul Costanţei 
din opera „Griselda” de Alexandro Scarlatti. A rivalizat la Londra cu Fa- 
rinelli în execuţia operelor lui Hăndel. Giovanni Grossi (1635-1697) era 
cunoscut sub numele de „Siface” datorită excelentei interpretări a perso- 
najului în cauză din opera Scipione Africanul de Francesco Cavalli. Purcell 
i-a demonstrat admiraţia dedicându-i o compoziție pentru clavecin. Luigi 
Lodovico Marchesi, poreclit „Marchesini” (1754-1829), a fost unul dintre 
castrații care s-au remarcat datorită virtuozităţii vocale, provocând admira- 
ţia publicului din Italia, München, Viena, Londra şi Petersburg. S-a speci- 
alizat în repertoriul lui Sarti, Zingarelli şi Mayr. Loreto Vittori, pseudonim 

al lui Oberto Rovitti (1604-1670), a fost în seviciul Curţii conților de Me- 
dici, apoi s-a transferat la Roma, unde a făcut parte din Capela Pontificală. 
Antonio Maria Bernacchi (1685-1756), contraltist de mare valoare, a cuce- 
rit publicul din Austria, Germania, Italia. La Londra a concurat cu Senesi- 
no în intepretarea ariilor hăndeliene. S-a remarcat prin perfecta stăpânire 
a tehnicii ornamentelor. A fost, printre altele, şi profesorul lui Farinelli. 
Gaetano Guadagni (1725-1792) şi-a început cariera la Padova, apoi s-a 
transferat la Londra, unde Hândel i-a încredințat părțile de contralto din 
oratoriile „Messiah” şi „Samson”. 

Castraţii au activat, paradoxal, mult timp şi în corul Capelei Sixtine 
şi în alte coruri bisericeşti, chiar şi după ce le-a scăzut faima în muzica 
de operă. Giovanni Battista Velutti a fost ultimul dintre marii muzicieni 
castrați, activ în muzica de operă. Mayerber i-a dedicat opera „Cruciatul 
în Egipt” (1824), special compusă pentru el. Un alt muzician castrat, Do- 
menico Mustafa, a fost responsabilul muzicii Capelei pontificale până în 
anul 1902. Din fericire, s-a păstrat o înregistrare cu ultimul castrat care 
cânta în corul Capelei Sixtine; numele lui este Allesandro Moreschi (1858- 
1922). Deşi înregistrarea, cu aparatele limitate în acea epocă, nu poate să 
reproducă prea fidel vocea lui, totuşi ea ne dă o idee destul de bună despre 
ce putea să însemne o voce reală a unui castrat. 


2. Aspecte muzicale 


Unul dintre autorii care analizează deosebit de competent această cate- 
gorie de cântăreţi este Henry Pleasants. În cartea sa „The Great Singers”, 
îi caracterizează astfel pe aceşti cântăreți: Urmările vocale ale castrării 
erau şi de altă natură, în afară de simpla perpetuare a vocii cristaline de 
copil. El, castratul, continua să se dezvolte fizic, şi la fel se întâmpla şi cu 
vocea lui din punctul de vedere al volumului fonator, nu însă şi al timbru- 
lui. Datorită disciplinei rigide la care era supus copilul, capacităţile lui 
pulmonare şi cutia toracică se măreau în mod considerabil, permițându-i 
să susțină un sunet chiar până la un minut, fapt ce era peste capacitatea 
normală o oricărui cântăreț adult, bărbat sau femeie, cu voce normală. Cas- 
tratul matur era o «soprană», sau o «contraltistă», cu alte cuvinte, o altă 
fațetă a copilului înveşmântat cu toate resursele fizice ale omului maturi. 

Chiar şi între castraţi exista o ierarhie: vocile de sopran erau considera- 
te a fi cele mai bune şi, în consecință, cele mai căutate. Vocile de contralto 
erau pe locul al doilea şi datorită faptului că erau mai multe decât cele de 
sopran. lerarhia era dictată apoi şi de preferința publicului, de rolurile 
predominante în opere şi de remuneraţia pe măsură. Cu toate acestea, sta- 

tutul şi privilegiile muzicienilor castrați erau în parte favorabile lor, dar, 
pe de altă parte, îi dezavantajau. Favorurile erau de ordin muzical (adoraţi 
de public), politic (erau mereu în preajma guvernanților), financiar (erau 
plătiți cu sume mari pentru prestațiile lor muzicale). Dezavantajele însă 
îi afectau din punct de vedere uman (o constituție fizică cu caractistici 
feminine), familial (nu puteau să-şi întemeieze o familie), social (judecaţi 
mereu cu reticență de ceilalți), religios (priviţi cu suspiciune şi compasiune 
deranjantă). Şi, cu toate acestea, ei reprezentau elita interpreţilor vocali. 
Datorită lor s-au născut capodopere muzicale inegalabile în istoria muzicii 
baroce. Dacă astăzi, de exemplu, operele lui Händel se cântă foarte rar, sau 
doar câteva dintre cele peste 40 de opusuri ale acestui gen, faptul se dato- 
rează în mare parte dificultăților vocale din arii. Virtuozitatea excepționa- 
lă şi frazele melodice deosebit de lungi erau apanajul castraţilor. În aceste 
momente ei îşi etalau toate calităţile vocale şi tehnice, impresionând pu- 
blicul până la delir. O arie de virtuozitate, aşa cum este, de exemplu, aria 
Agitata da due venti de Vivaldi, pentru interpreţii contemporani este un 
examen serios şi poate chiar imposibil de interpretat. Pentru o voce de 
castrat însă era momentul în care hipnotiza publicul, iar el îşi construia o 
faimă unică. 

Exemplele muzicale din literatura barocă, cu arii de virtuozitate special 
compuse pentru aceşti cântăreţi, ar putea continua la nesfârşit; ele însă nu 
ar face altceva decât să mărească tot mai mult admirația noastră față de 
calitățile biologico-tehnice ale acestor cântăreți. Am putea spune şi noi îm- 
preună cu Richard Harvell că „muzica barocă era destinată în mare parte 
lor, iar ei parcă erau născuţi pentru această muzică”?. 

În concluzia acestor câteva rânduri, se poate vedea că analiza istorică îşi 
spune şi aici cuvântul: ceea ce nouă astăzi ni se pare un fenomen ciudat şi o 
deviere de la natură, pentru muzicienii Epocii baroce era o ocazie de a crea, 
interpreta şi lăsa omenirii valori muzicale unice. Celebra sintagmă „sco- 
pul scuză mijloacele”, în cazul cântăreților castraţi, a avut ca rezultat un 
patrimoniu muzical inegalabil, chiar dacă a costat sacrificiul atâtor vieţi 
normale de copii şi apoi de oameni stigmatizaţi ireversibil. Dar oare, în afa- 
ră de lucrurile vizibile şi imediate, ce stă la baza misterului muzicii, dacă 
nu o continuă jertfă din partea artistului, fie el compozitor sau interpret? 


5. Richard HARvELL, Clopotele, Editura Litera, Bucureşti 2010, 236. 


